Ehdotus NEUVOSTON ASETUS asetuksen (EU) N:o 43/2014 muuttamisesta ICES-alueilla IIa, IIIa ja IV sijaitsevilla EU:n vesillä harjoitettavaa tuulenkalan kalastusta koskevien saalisrajoitusten osalta /* COM/2014/0169 final - 2014/0092 (NLE) */





PERUSTELUT 1. EHDOTUKSEN TAUSTA Neuvoston asetuksessa (EU) N:o 43/2014 vahvistetaan unionin vesillä ja unionin aluksiin tietyillä unionin ulkopuolisilla vesillä sovellettavat tiettyjen kalakantojen ja kalakantaryhmien kalastusmahdollisuudet vuodeksi 2014. Tämä asetus koskee lähinnä Atlantin ja Pohjanmeren kantoja. Kyseisiä kalastusmahdollisuuksia muutetaan niiden voimassaoloaikana yleensä useita kertoja. 2. KUULEMISTEN JA VAIKUTUSTENARVIOINTIEN TULOKSET Ei sovelleta. 3. EHDOTUKSEN OIKEUDELLINEN SISÄLTÖ Tämän ehdotuksen tarkoituksena on muuttaa asetusta (EU) N:o 43/2014 tuulenkalan kalastuksen sallimiseksi ICES-alueilla IIa, IIIa ja IV. Ehdotetut tasot vastaavat ICESin 21. helmikuuta 2014 tästä kannasta antamaa tieteellistä lausuntoa. 2014/0092 (NLE) Ehdotus NEUVOSTON ASETUS asetuksen (EU) N:o 43/2014 muuttamisesta ICES-alueilla IIa, IIIa ja IV sijaitsevilla EU:n vesillä harjoitettavaa tuulenkalan kalastusta koskevien saalisrajoitusten osalta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan, ottaa huomioon Euroopan komission ehdotuksen[1], sekä katsoo seuraavaa: (1) Tuulenkalan saalisrajoitukset ICES-alueilla IIa, IIIa ja IV vahvistettiin nollaan asetuksen (EU) N:o 43/2014 liitteessä I A, kunnes saadaan kansainvälisen merentutkimusneuvoston (ICES) lausunto. (2) Kantaa koskeva ICESin lausunto on ollut saatavilla 21 päivästä helmikuuta 2014, ja nyt voidaan vahvistaa tuulenkalan TAC kyseisellä alueella, joka on jaettu seitsemään hoitoalueeseen kantojen paikallisen ehtymisen välttämiseksi. Kyseisten hoitoalueiden kiintiöitä jaettaessa olisi otettava huomioon kiintiöiden vaihdot, joista Norjan kanssa on sovittu Norjan kanssa tehdyn kahdenvälisen kalastussopimuksen[2] mukaisesti käytyjen neuvottelujen perusteella. (3) Sen vuoksi asetuksen (EU) N:o 43/2014 liitettä I A olisi muutettava. (4) Asetuksessa (EU) N:o 43/2014 säädettyjä saalisrajoituksia olisi sovellettava 1 päivästä tammikuuta 2014. Sen vuoksi myös tämän asetuksen saalisrajoituksia koskevia säännöksiä olisi sovellettava kyseisestä päivästä. Tällainen taannehtiva soveltaminen ei rajoita oikeusvarmuuden ja luottamuksensuojan periaatteiden soveltamista, koska kyseiset kalastusmahdollisuudet on vahvistettu nollaan asetuksessa (EU) N:o 43/2014. Koska tämän saalisrajoituksen muutos vaikuttaa unionin alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan välittömästi sen julkaisemisen jälkeen, ON HYVÄKSYNYT TÄMÄN ASETUKSEN: 1 artikla Asetuksen (EU) N:o 43/2014 muuttaminen Muutetaan asetuksen (EU) N:o 43/2014 liite I A tämän asetuksen liitteen mukaisesti. 2 artikla Voimaantulo ja soveltaminen Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2014. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL C , , s. . [2] Euroopan talousyhteisön ja Norjan kuningaskunnan välinen kalastussopimus (EYVL L 226, 29.8.1980, s. 48).